Cranes esitudde mu kiro ekikeesezza leero okwolekera Togo gy’eneeva okugenda e Ghana, nga nnyweevu oluvannyuma lwa Pulezidenti Yoweri Museveni okugiwa obukadde bw’ensimbi 660 zigiyambe mu kwetegeka ssaako okusasula omusaala gw’omutendesi Micho Sredojevic ogw’emyezi esatu.
Ku Lwokutaano, Cranes ettunka ne bannyinimu aba Ghana mu gw’okusunsulamu abalizannya World Cup ya 2018 e Russia kyokka ng’esooka kwegezaamu ne Togo enkya mu kibuga Lome.
Omwogezi wa FUFA, Ahmed Hussein yategeezezza nti ssente za Pulezidenti baazifunye nti era zigenda kukola omulimu ogwazibaweesezza.
Micho yategeezezza nti kirungi Gavumenti okubawa ssente kuba kyongera ebbugumu mu nteekateeka ya ttiimu n’abazannyi okuzannya nga bagumu.
“Twetegekedde obudde butono kyokka abazannyi bange mbeesiga okukola omulimu ogugenda okuweesa Uganda ekitiibwa,” Micho bwe yategeezezza.
lug_Latn lug_Latn lug_Latn lug_Latn lug_Latn